በጀነራል ሰዓረ መኮንን ስም ጎዳና ተሰየመ
አዲስ አበባ፡- ባለፈው አመት ሰኔ 15 በግፍ በተሰዉት በቀድሞው የኢፌዴሪ ኤታማጆር ሹም ጀነራል ሰዓረ መኮንን ስም በአዲስ አበባ ጎዳና ተሰየመ፡፡ 
ከሩዋንዳ ወደ አትላስ የሚወስደው መንገድ በጀነራል ሰዓረ መኮንን ስም መሰየሙን የአዲስ አበባ ከተማ አስተዳደር ያስታወቀ ሲሆን፤ ጀነራል ሰዓረ መኮንን የተሰዉበትም አንደኛ አመት መታሰቢያ መርሀ ግብርም መከናወኑ ተጠቅሷል፡፡ በመርሀ ግብሩም ላይ ኢንጂነር ታከለ ኡማ እና የአዲስ አበባ ብልጽግና ፓርቲ ኃላፊ አቶ ተስፋዬ በልጅጌ ተገኝተዋል።
 ጀነራል ሰዓረ ባለፈው አመት ህይወታቸው ከማለፉ ከሰዓታት በፊት ከኢንጂነር ታከለ ኡማ ጋር በመሆን ከሩዋንዳ ወደ አትላስ በሚወስደው መንገድ ላይ ችግኝ በጋራ መትከላቸው ይታወሳል፡፡ የመታሰቢያ መርሀ ግብሩም የተከናወነውም በዚያው ቦታ ላይ ነው ተብሏል።
የከተማ አስተዳደሩ፣ ጀነራል ሰዓረ ህይወታቸው ባለፈበት አካባቢ ላይ ፓርክ ለማሰራት ይፋ ባደረገው መሰረት የመታሰቢያ ፓርክ ግንባታው በይፋ መጀመሩን የከንቲባው ጽህፈት ቤት አስታውቋል። በመታሰቢያ መርሀ ግብሩ ላይ የጀነራል ሰዓረ ቤተሰቦችና ወዳጆች እንዲሁም የተለያዩ አመራሮች መገኘታቸውን የኢዜአ ዘገባ አመልክቷል፡፡
አዲስ ዘመን ሰኔ 16/2012በጋዜጣው ሪፖርተር